Imtella' Ottubru 3, 2021 Rapport: Maria Muscat Għandha 94 sena, u ilha tmien snin tgħin familji fil-bżonn billi tmur fid-dar tagħhom issajrilhom u tgħinhom f'dak kollu li għandhom bżonn. Iċ-ċentru tal-aħbarijiet iltaqa' ma' Rita Diacono, li hija l-iktar mara anzjana u fost mill-iktar ħabrieka tas-servizz Home Start ipprovdut mid-direttorat tat-tfal. Is-servizz ilu pprovdut għal 15-il sena, fejn fis-sena jagħti servizz lil aktar minn għoxrin familja vulnerabbli bi tfal żgħar. Meta taraha ma temminx li għandha 94 sena. Rita Diacono hija mill-Belt Valletta, kellha 11-il tifel u tifla, u llum hija nanna ta' 30 u bużnanna ta' 15. Minkejja l-età avvanzata, dawn l-aħħar tmien snin Rita għenet 35 tifel u tifla vulnerabbli taħt l-eta' ta' 5 snin. "Immur nara l-familji, ngħinhom inaddfu l-fridge, insajrilhom u ġieli nsajrilhom mid-dar u tiġi Jackie u ttihom l-ikel, nipprova ngħin, u ttihom kelma tajba," fissret Rita dwar ħidmietha. Rita tgħid li l-għożża tagħha hi li tipprova tagħmel qatra ġid. Waqt is-servizz ta' Home Start pprovdut mid-direttorat tat-tfal, bħala voluntiera rat ħafna wġigħ. "Kelli ngħid lill-kappilan biex jieħu ħsieb dik il-kreatura, għaliex ma kienx post għalih fejn jgħix, it-tifel kien qed ibati, ma stajtx nimmaġina li se jitla' kif suppost, nieqes mill-imħabba, minn kollox." Il-Kap tad-Direttorat tat-Tfal, Remenda Grech, qalet li bil-Home Start, li issa ilu għaddej għal ħmistax-il sena, jiġu identifikati familji bi tfal ċkejknin li minħabba sfidi varji, fosthom faqar, mard, dipendenzi, u sfidi oħra, jingħataw għajnuna, fosthom f'tisjir tal-ikel, tindif u għajnuna fil-'home work'. "Huwa kunċett ta' professjonisti volontarji, jieħdu t-taħriġ li jkunu ta' sostenn għal familji li għandhom it-tfal żgħar, iħarsu lejn il-voluntiera bħala z-zija u l-ħabiba, li jagħtu ħin ta' kwalità fllimkien." Din is-sena, Home Start qed jgħin 22 familja fil-bżonn, u għandu 20 voluntier. Min ikun interessat li jsir voluntier biex itaffi t-tbatija ta' familji vulnerabbli jista' jagħmel kuntatt mal-aġenzija Appoġġ.